Komisia by uprednostnila postupné zrušenie diaľničných známok v celej sieti TEN-T, a to pre všetky ťažké úžitkové vozidlá. Rozsah pôsobnosti kombinovaného systému spoplatňovania by sa zároveň mohol presnejšie zohľadniť v príslušnom právnom predpise. Takéto ustanovenie je potrebné vykladať v súvislosti s dotknutou smernicou a jej odôvodneniami, pričom jeho uplatňovanie sa obmedzuje momentálne existujúcimi mýtnymi systémami. Vzhľadom na relatívne obmedzený vplyv menších ťažkých úžitkových vozidiel (ktoré v niektorých členských štátoch v súčasnosti nie sú spoplatňované) na infraštruktúru a externé náklady a so zreteľom na dostupné záruky (t. j. predchádzajúce oznámenie Komisii) môže Komisia v prípadoch odôvodnených výnimiek a zavedenia kombinovaných systémov spoplatňovania súhlasiť s kompromisom.

b)Ľahké vozidlá

Komisia zároveň navrhla postupné zrušenie diaľničných známok pre ľahké vozidlá. Spoluzákonodarcovia sa však zhodli na možnosti členských štátov zachovať a zaviesť diaľničné známky pre tieto vozidlá (osobné automobily, ľahké úžitkové vozidlá a minibusy).

Pokiaľ ide o proporcionalitu cien diaľničných známok, Komisia navrhla mierne nižšie hranice pre krátkodobé diaľničné známky v porovnaní s hranicami stanovenými v pozícii Rady. Pozíciou Rady sa zároveň teraz od členských štátov vyžaduje, aby sprístupnili denné diaľničné známky, čo predstavuje významný krok smerom k primeranejšiemu spoplatneniu ľahkých vozidiel. Na základe žiadosti Európskeho parlamentu sa okrem toho zahŕňajú doložky o preskúmaní týkajúce sa pravidiel uplatniteľných na ľahké vozidlá vo všeobecnosti a konkrétne na zaobchádzanie s ľahkými úžitkovými vozidlami.

Primeranejšie spoplatňovanie je v súlade s návrhom Komisie.





3.2.Diferenciácia poplatkov na základe environmentálnych vlastností

a)Ťažké úžitkové vozidlá

Komisia navrhla nahradiť diferenciáciu na základe emisných tried Euro povinnou diferenciáciou na základe emisií CO2 ťažkých úžitkových vozidiel (pričom látky znečisťujúce prostredie má riešiť spoplatňovanie externých nákladov, pozri oddiel 3.3). Komisia vzhľadom na absenciu východiskovej hodnoty v čase prijatia návrhu navrhla rozpracovať podrobnosti v rámci delegovaných aktov.

Európsky parlament vo svojej pozícii v prvom čítaní do veľkej miery súhlasil s návrhom a vykonal len malé zmeny týkajúce sa zaobchádzania s dopravou s nulovými emisiami, ktoré sú v súlade pozíciou Rady. Rada vypracovala podrobnosti diferenciácie na základe emisií CO2 ťažkých úžitkových vozidiel, pričom vychádzala z noriem CO2 prijatých v roku 2019. Rada súbežne rozšírila povinnosť diferencovať poplatky aj na diaľničné známky (užívateľské poplatky).

Vzhľadom na nedávny návrh systému na obchodovanie s emisiami pre odvetvie cestnej dopravy je súčasťou pozície Rady doložka o preskúmaní/hodnotení s cieľom riešiť každé skutočné alebo vnímané riziko duplicity v rámci stanovovania cien uhlíka.

Komisia podporuje metodiku diferenciácie poplatkov na základe emisií CO2, ktorú vypracovala Rada, ako aj doložku o preskúmaní.

b)Ľahké vozidlá

Komisia navrhla diferencovať cestné poplatky aj v prípade ľahkých vozidiel na základe ich environmentálnych vlastností, t. j. zohľadňujúc emisie CO2 aj emisie znečisťujúcich látok. Spoluzákonodarcovia súhlasia, že diferenciácia poplatkov v prípade osobných vozidiel by mala byť voliteľná.

Od členských štátov sa na základe pozície Rady bude požadovať, ak je to technicky možné, aby od roku 2026 diferencovali mýto a ročné užívateľské poplatky pre dodávky (podskupina ľahkých úžitkových vozidiel) a minibusy, a to na základe environmentálnych vlastností. Systém stanovený v článku 7gb a v prílohe VII, ktorý je založený na najnovších emisných normách, by bol orientačný. Členské štáty, ktoré sa rozhodnú uplatňovať odlišný systém (napr. z hľadiska emisných kritérií, rozsahu diferenciácie alebo potenciálne zahrnutia iných kritérií), by museli svoj výber zdôvodniť a oznámiť to Komisii. Členské štáty sa však môžu rozhodnúť uplatňovať znížené sadzby iba v prípade vozidiel s nulovými emisiami, a to bez diferenciácie poplatkov pre iné vozidlá a bez toho, aby to oznámili Komisii.

Napriek tomu, že Komisia by uprednostnila podobné pravidlo v prípade všetkých ľahkých úžitkových vozidiel, môže tento kompromis podporiť, keďže zásada diferenciácie poplatkov, ktorá odráža náklady na používanie ciest, je v súlade s návrhom Komisie.

3.3.Spoplatňovanie externých nákladov

Komisia navrhla zjednodušiť spoplatňovanie externých nákladov (priamo použiteľnými referenčnými hodnotami), ktoré by bolo povinné v prípade ťažkých úžitkových vozidiel, a to aspoň v tých častiach siete, v ktorých externé náklady v dôsledku znečistenia ovzdušia a/alebo hluku presahujú priemerné hodnoty. Konečná pozícia Rady rozšírila rozsah pôsobnosti tejto povinnosti jej uplatnením na celú sieť, na ktorú sa vzťahuje mýto, a to najneskôr štyri roky po nadobudnutí účinnosti pozmeňujúcej smernice.

Členské štáty budú musieť uplatňovať spoplatňovanie externých nákladov za znečisťovanie životného prostredia ako pravidlo s výnimkou konkrétnych riadne odôvodnených prípadov, čo predstavuje vítané zvýšenie ambícií v porovnaní s návrhom Komisie.

Rada doplnila možnosť uplatňovať poplatky aj za náklady v dôsledku emisií CO2 ako alternatívu k diferenciácii poplatkov za infraštruktúru na základe emisií CO2 (prípadne ako ich kombináciu) pre ťažké úžitkové vozidlá (pozri oddiel 3.2). Hoci ide o ďalšie jasné zvýšenie ambícií, povedie to k duplicite v rámci stanovovania cien uhlíka v tom prípade, ak uplatniteľná vnútroštátna palivová daň už obsahuje prvok týkajúci sa CO2 a ak budú palivá v cestnej doprave súčasťou obchodovania s emisiami, ako to v júli navrhla Komisia. Ako sa uvádza v oddiele 3.2, doložky o preskúmaní by mali poskytnúť záruky na minimalizovanie takéhoto rizika. Jedna z týchto doložiek o preskúmaní ukladá Komisii povinnosť upraviť množstvá spoplatniteľných emisií CO2 zohľadňujúc skutočnú cenu uhlíka, ktorá je uplatniteľná na palivá v cestnej doprave v EÚ. Komisia sa domnieva, že záruky sú dostatočné, a podporuje možnosť spoplatňovať náklady spojené s emisiami CO2 za predpokladu, že sa na ne nevzťahuje vhodnejší nástroj, napríklad obchodovanie s emisiami alebo zdanenie palív.